**INFORMATĪVAIS ZIŅOJUMS**

**Par atzinumu lūgšanu no Eiropas Ekonomikas un sociālo lietu komitejas un Reģionu komitejas**

Ārlietu ministrija (Latvijas prezidentūras Eiropas Savienības Padomē sekretariāts), apzinoties Eiropas Ekonomikas un sociālo lietu komitejas[[1]](#footnote-1) un Reģionu komitejas[[2]](#footnote-2) padomdevēju funkciju parastās likumdošanas procesā saskaņā ar Lisabonas līgumu, pēc nozaru ministriju un Latvijas Republikas Pastāvīgās pārstāvniecības Eiropas Savienībā sniegtās informācijas ir veicis apkopojumu un analīzi par iespējamajām tēmām, par kurām lūgt atzinumus no Eiropas Ekonomikas un sociālo lietu komitejas un Reģionu komitejas. Šādu praksi īstenojošas arī iepriekšējās prezidentūras Eiropas Savienības (turpmāk – ES) Padomē.

Izvērtējot iespējamās atzinumu tēmas, ņemts vērā Ministru kabineta 2014.gada 14.janvāra sēdē apstiprinātais informatīvais ziņojums „Par Latvijas prezidentūras ES Padomē sešu mēnešu darba programmas sagatavošanu un Latvijas daļu triju valstu 18 mēnešu darba programmā”, īpaši Latvijas prezidentūras ES Padomē (turpmāk – prezidentūra) prioritārie virzieni, 2014.gada 24.jūnijā ES Vispārējo lietu padomes sanāksmē apstiprinātā Itālijas, Latvijas un Luksemburgas ES Padomes darba programma 18 mēnešiem jeb trio prezidentūras programma, kā arī līdz šim izstrādātie abu komiteju atzinumi.

Atzinumus plānots lūgt par jautājumiem, kuri skar Latvijas prezidentūras prioritātes, proti, par jautājumiem, kuri saistīti ar digitālās vides iespēju izmantošanu ES tālākā attīstībā un ES digitālo dienas kārtību, ES izaugsmes un nodarbinātības stratēģijas „Eiropa 2020” (turpmāk – „Eiropa 2020”) pārskatu ES konkurētspējas stiprināšanai un ES lomas stiprināšanu globālā mērogā.[[3]](#footnote-3)

1. **Eiropas Ekonomikas un sociālo lietu komiteja**

Latvijas prezidentūra no Eiropas Ekonomikas un sociālo lietu komitejas plāno lūgt atzinumu par:

1. „Eiropa 2020” līdzšinējo īstenošanu un virzību uz stratēģijas mērķu sasniegšanu līdz 2020.gadam;
2. ilgtermiņa aprūpi un deinstitucionalizāciju;
3. „Gatavošanās ES Stratēģijas Centrālāzijai izvērtējumam”;
4. 2014.gada 22.janvāra Eiropas Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „Klimata un enerģētikas politikas satvars laikposmam no 2020.gada līdz 2030.gadam (COM(2014) 15 final)” attiecībā uz lauksaimniecības un mežsaimniecības nozaru attīstību.

Atzinums par „Eiropa 2020” līdzšinējo īstenošanu un virzību uz stratēģijas mērķu sasniegšanu līdz 2020.gadam palīdzētu sekmīgāk organizēt un īstenot 2015. gada Eiropas semestri un diskusijas par „Eiropa 2020” vidus posma pārskatu 2015.gada pavasara Eiropadomē. Atzinums ir uzskatāms par prioritāru, jo stratēģijas „Eiropa 2020” pārskats ir vairāku politikas jomu un Eiropas Savienības Ministru padomju dienas kārtībā.

„Eiropa 2020” izvērtējuma ietvaros vēlams apskatīt atsevišķu politikas jomu vai nozaru lomu šajā procesā. Viena no septiņām „Eiropa 2020” stratēģiskajām iniciatīvām ir Digitālā programma Eiropai, kas ir sasniegusi augsti novērtētus rezultātus un tiks atjaunota 2015. gadā. Jautājumi, kas saistīti ar digitālās vides iespēju izmantošanu ES tālākā attīstībā un jaunā ES Digitālā programma, ir noteikti, kā viena no Latvijas prezidentūras prioritātēm. Atzinumā uzmanība būtu jāpievērš digitālās vides piedāvāto iespēju izmantošanai, jo īpaši esošās Digitālās programmas mērķu rezultātu izvērtējumam, ar uzsvaru uz digitālajiem pakalpojumiem un e-pārvaldi, un no tiem izrietošajiem nākamajiem soļiem „Eiropa 2020” mērķu sasniegšanā.

Atzinums atspoguļotu darba ņēmēju, darba devēju un nevalstisko organizāciju viedokli „Eiropa 2020” kontekstā un veicinātu padziļinātas diskusijas Latvijas prezidentūras sanāksmēs un pasākumos.

Atzinums par ilgtermiņa aprūpi un deinstitucionalizāciju ir nepieciešams, lai īstenotu tālākas sociālo pakalpojumu sistēmas reformas un nodrošinātu daudzveidīgus aprūpes pakalpojumus, kā arī ilgtermiņa aprūpes kvalitāti. Viens no trio prezidentūras darba programmas uzdevumiem ir monitorēt sociālās aizsardzības politikas attīstību, finansējumu un efektivitāti, t.sk. ietverot ilgtermiņa aprūpes aspektus ES dalībvalstīs. Atzinums būtu vērtējams kā nozīmīgs ieguldījums un pamats prezidentūras laikā Latvijā plānotajai konferencei “Deinstitucionalizācijas prakse un turpmāka Eiropas sociālās aprūpes politikas attīstība”.

Atzinums „Gatavošanās ES Stratēģijas Centrālāzijai izvērtējumam” ir nepieciešams, jo 2015.gada pirmajā pusē ES Padomes ietvaros notiks ES Stratēģijas Centrālāzijai izvērtēšanas process. Tādēļ ir svarīgi iegūt ES dalībvalstu ieinteresēto pušu (uzņēmēji, arodbiedrības, nevalstiskās organizācijas, pētnieki) redzējumu par ES attiecību ar Centrālāziju turpmāko attīstību. Atzinumā uzsvars liekams uz tām ES Stratēģijas Centrālāzijai jomām, kuras ir Eiropas Ekonomikas un sociālo lietu komitejas interešu lokā – vides aizsardzība, enerģētika, transports, tirdzniecības saišu veicināšana.

Atzinumā par 2014.gada 22.janvāra Eiropas Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „Klimata un enerģētikas politikas satvars laikposmam no 2020.gada līdz 2030.gadam (COM(2014) 15 final)” attiecībā uz lauksaimniecības un mežsaimniecības nozaru attīstību ieteicams apskatīt šādus aspektus: lauku teritoriju attīstība, sociālie aspekti, reģionu ieguldījums un potenciāls mērķu sasniegšanā un　ES „pašnodrošinājums” pārtikas un atjaunojamās enerģijas jomā ambiciozo siltumnīcefekta gāzu (turpmāk – SEG) emisiju samazināšanas mērķu kontekstā.

ES lauksaimniecības un mežsaimniecības nozares var palīdzēt mazināt klimata pārmaiņas. Tomēr šo potenciālu ierobežo dabas apstākļi un dabiskie traucējumi, piesātinājuma risks, sarežģītas uzkrājumu izmaiņas, nepietiekama emisiju monitoringa spēja un ievērojamas neskaidrības uzskaites metožu ziņā.

Šobrīd trūkst visaptverošas pieejas zemes izmantošanas, zemes izmantošanas maiņas un mežsaimniecības (LULUCF) sektoram, īpaši attiecībā uz tā lomu periodam pēc 2020.gada, jo nav ņemta vērā sektora daudzfunkcionalitāte. Būtu vajadzīgs holistisks novērtējums un pieeja, kas sekmētu SEG emisiju samazināšanu, neradot šķēršļus nozaru ilgtspējīgai attīstībai un ES konkurētspējai. Atzinums ES dalībvalstīm palīdzētu veicināt izpratni un rast labākos veidus kā samazināt SEG emisijas izmaksu efektīvā veidā, turpinot darbu pie „Klimata un enerģētikas politikas satvara laikposmam no 2020.gada līdz 2030.gadam” Latvijas prezidentūras laikā.

Atzinums būtu vērtējams kā nozīmīgs ieguldījums prezidentūras laikā Latvijā plānotajai ES ekspertu darba grupas sanāksmei “Lauksaimniecība, mežsaimniecība un cita veida zemes izmantošana” (AFOLU). Sanāksmes laikā plānots pārrunāt jautājumus un strādāt pie ES pozīcijām saistībā ar lauksaimniecības un meža sektoru vietu un lomu 2015.gada starptautiskās klimata politikas vienošanās kontekstā, kā arī plānota diskusija par atzinumā iekļautajiem secinājumiem.

1. **Reģionu komiteja**

Latvijas prezidentūra no Reģionu komitejas plāno lūgt atzinumu par:

1. ietekmes uz digitālo vidi kritēriju ietveršanu ES izstrādātajos ietekmes novērtējumos;
2. Eiropas Teritoriālās attīstības darba kārtības 2020.gadam ieviešanas uzlabošanu.

Ņemot vērā, ka digitālās vides piedāvāto iespēju izmantošana ES konkurētspējas un attīstības veicināšanai ir viena no Latvijas prezidentūras prioritātēm, atzinums par ietekmes uz digitālo vidi kritēriju ietveršanu ES izstrādātajos ietekmes novērtējumos sniegtu būtisku ekspertīzi nepieciešamībai nodrošināt spēkā esoša un jauna regulējuma atbilstību pašreizējām digitālās nozares attīstības tendencēm un radītu skaidrus un pārskatāmus mehānismus, lai ES normatīvo bāzi saskaņotu ar mūsdienu tehnoloģiju attīstības prasībām.

Atzinums dotu būtisku pienesumu, pozicionējot Latvijas digitālo prioritāti prezidentūras sagatavošanas un prezidentūras laikā, kā arī veicinot diskusijas ES darba formātos par digitālās vides kritēriju iekļaušanu ES izstrādātajos ietekmes novērtējumos.

Atzinums par Eiropas Teritoriālās attīstības darba kārtības 2020.gadam ieviešanas uzlabošanu ir nepieciešams, jo 2011.gada starpvaldību līmenī apstiprinātajā Eiropas Teritoriālās attīstības darba kārtībā 2020.gadam ir noteikts, ka Latvijas un Luksemburgas prezidentūras laikā ir jāizvērtē nepieciešamība pārskatīt Eiropas Teritoriālās attīstības darba kārtību 2020.gadam.

Lai kvalitatīvāk izpildītu doto uzdevumu, Latvijas prezidentūra plāno uzsākt ES līmeņa debates par teritoriālās kohēzijas mērķa īstenošanu, tostarp mehānismiem, kā uzlabot teritoriālo kohēziju. Atzinums varētu dot zināmu pienesumu diskusijām, kas plānotas neformālajā ES Kohēzijas ministru sanāksmē, kas paredzēta Latvijā prezidentūras laikā.

1. **Turpmākā rīcība**
2. Ārlietu ministrijai (Latvijas prezidentūras Eiropas Savienības Padomē sekretariāts) sagatavot Eiropas Ekonomikas un sociālo lietu komitejai un Reģionu komitejai iesniedzamās vēstules projektus par atzinumu lūgumiem.
3. Ārlietu ministrijai (Latvijas Republikas Pastāvīgā pārstāvniecība ES) iesniegt Eiropas Ekonomikas un sociālo lietu komitejai un Reģionu komitejai vēstules par atzinumu lūgumiem.
4. Par atzinuma tēmas definēšanu un turpmāko sadarbību ar Eiropas Ekonomikas un sociālo lietu komiteju atzinuma sagatavošanas procesā par:
   1. atzinumu par „Eiropa 2020” līdzšinējo īstenošanu un virzību uz stratēģijas mērķu sasniegšanu līdz 2020.gadam atbildīga ir Ekonomikas ministrija un Vides aizsardzības un reģionālās attīstības ministrija;
   2. atzinumu par ilgtermiņa aprūpi un deinstitucionalizāciju atbildīga ir Labklājības ministrija;
   3. atzinumu „Gatavošanās ES Stratēģijas Centrālāzijai izvērtējumam” atbildīga ir Ārlietu ministrija;
   4. atzinumu par 2014.gada 22.janvāra Eiropas Komisijas paziņojumu Eiropas Parlamentam, Padomei, Eiropas ekonomikas un sociālo lietu komitejai un Reģionu komitejai „Klimata un enerģētikas politikas satvars laikposmam no 2020.gada līdz 2030.gadam (COM(2014) 15 final)” attiecībā uz lauksaimniecības un mežsaimniecības nozaru attīstību atbildīga ir Zemkopības ministrija.
5. Par atzinuma tēmas definēšanu un turpmāko sadarbību ar Reģionu komiteju atzinuma sagatavošanas procesā par:
   1. atzinumu par ietekmes uz digitālo vidi kritēriju ietveršanu ES izstrādātajos ietekmes novērtējumos atbildīga ir Ekonomikas ministrija;
   2. atzinumu par Teritoriālās attīstības darba kārtības 2020.gadam ieviešanas uzlabošanu atbildīga ir Vides aizsardzības un reģionālās attīstības ministrija.

Ārlietu ministrs E. Rinkēvičs

Vīzas:

Valsts sekretāra p.i. P.Vaivars

Latvijas prezidentūras Eiropas Savienības

Padomē sekretariāta direktore K.Pommere

22.08.2014. 11:36

1 390

I. Grava,

67011774, [ilze.grava@es2015.lv](mailto:ilze.grava@es2015.lv)

1. Eiropas Ekonomikas un sociālo lietu komiteja ir pilsoniskās sabiedrības pārstāve Eiropas Savienībā un var sniegt ekspertīzi par jebkuru tēmu, kas ir saistīta ar Eiropas Savienību vai tās politikas jomu. [↑](#footnote-ref-1)
2. Reģionu komiteja ir reģionu un pilsētu pārstāve Eiropas Savienībā un tā var sniegt savu ekspertīzi par sekojošām politikas jomām:

   * nodarbinātība, arodizglītība, ekonomiskā un sociālā kohēzija, sociālā politika, veselība;
   * izglītība un kultūra;
   * vide, klimata pārmaiņas, enerģētika;
   * transports un Eiropas transporta tīkli;
   * civilā aizsardzība un vispārējas nozīmes pakalpojumi.

   [↑](#footnote-ref-2)
3. Viedokļi tika saņemti no Aizsardzības ministrijas, Ārlietu ministrijas, Ekonomikas ministrijas, Izglītības un zinātnes ministrijas, Labklājības ministrijas, Vides aizsardzības un reģionālās attīstības ministrijas, Zemkopības ministrijas un Latvijas Republikas Pastāvīgā pārstāvniecības ES. [↑](#footnote-ref-3)